Öngyilkos lett egy bundázásért eltiltott 24 éves focista
Öngyilkos lett egy bundázás miatt örökös eltiltást kapó dél-koreai focista, közölte az AFP hírügynökséggel a helyi rendõrség. A mindössze 24 éves Lee Kjung-Hvan a harmadik olyan játékos, aki a 2011-es bundabotrány után végzett magával.
Lee Incshon városában ugrott le egy ház tetejérõl, majd a rendõrség szerint a kórházba szállítás közben halt meg.

A korábbi középpályás 2009-tõl 2011-ig az elsõ osztályú Daejeon Citizenben, majd a Suwon Bluewingsben játszott. Az utóbbi csapatnál kapott örökös eltiltást, miután beismerte, hogy érintett volna egy bundázásban.

A helyi hatóságok 2011-ben 57 embert, köztük 46 futballistát tartóztattak le a fogadási csalások miatt. Még 2010-ben 15 mérkõzés eredményét manipulálták.

Tavaly októberben Lee Szu-Cseolt holtan találták a lakásán, miután két év felfüggesztett börtönt kapott, májusban Dzseong Dzsong-Kvan ölte meg magát egy szöuli hotelben, mert nyomozás indult ellene.
Dél-Korea bundabotrány foci